# สมเด็จพระสันตะปาปาเลโอที่ 14

| สมเด็จพระสันตะปาปา เลโอที่ 14 Leo XIV |
| --- |
| *บิชอปแห่งกรุงโรม* |
|  |
| สมณนาม | Leonem Decimum Quantum (ละติน) |
| เริ่มวาระ | 8 พฤษภาคม ค.ศ. 2025 (1 ปี 1 เดือน 11 วัน) |
| องค์ก่อน | สมเด็จพระสันตะปาปาฟรานซิส |
| ข้อมูลส่วนพระองค์ |
| พระนามเดิม | รอเบิร์ต ฟรานซิส พรีโวสต์ |
| ประสูติ |  (1955-09-14) 14 กันยายน ค.ศ. 1955 ชิคาโก รัฐอิลลินอย สหรัฐอเมริกา |
| สัญชาติ | อเมริกัน |
| ข้อมูลอื่น |
| บวชเมื่อ | 19 มิถุนายน ค.ศ. 1982 (44 ปี) |
| พระอภิไธย |  |
| ตราอาร์ม |  |

**สมเด็จพระสันตะปาปาเลโอที่ 14** (ละติน: *Leo XIV*, อิตาลี: *Leone XIV*; ประสูติ 14 กันยายน ค.ศ. 1955) พระนามเดิม **รอเบิร์ต ฟรานซิส พรีโวสต์** (อังกฤษ: *Robert Francis Prevost*, /ˈpriːvoʊst/ *PREE-vohst*) เป็นประมุขแห่งศาสนจักรคาทอลิกและนครรัฐวาติกันพระองค์ที่ 267 และพระองค์ปัจจุบัน ทรงได้รับเลือกจากที่ประชุมลับของคณะพระคาร์ดินัลให้เป็นพระสันตะปาปาเมื่อวันที่ 8 พฤษภาคม ค.ศ. 2025 ภายหลังการสิ้นพระชนม์ของสมเด็จพระสันตะปาปาฟรานซิส

พระองค์ประสูติที่ชิคาโก รัฐอิลลินอย สหรัฐอเมริกา และทรงใช้เวลาช่วงแรกของการเป็นนักบวชทำงานให้กับคณะนักบุญออกัสตินตั้งแต่ ค.ศ. 1982 รวมถึงการทำงานที่ประเทศเปรูตั้งแต่ ค.ศ. 1985–1986 และตั้งแต่ ค.ศ. 1988–1998 ในฐานะอธิการโบสถ์ เจ้าหน้าที่ประจำมุขมณฑล ครูและผู้บริหารเซมินารี ต่อมาได้รับเลือกให้เป็นอธิการใหญ่คณะนักบุญออกัสติน ตั้งแต่ ค.ศ. 2001–2013 ต่อมาเขากลับมายังเปรูอีกครั้งเพื่อดำรงตำแหน่งมุขนายกแห่งชิคลาโยตั้งแต่ ค.ศ. 2015–2023 ซึ่งพระองค์ทรงถือสัญชาติเปรูตั้งแต่การดำรงตำแหน่งปีแรกด้วย ต่อมาใน ค.ศ. 2023 ได้รับการแต่งตั้งจากสมเด็จพระสันตะปาปาฟรานซิสให้เป็นพระคาร์ดินัล ประธานคณะกรรมาธิการพระสันตะปาปาสำหรับละตินอเมริกา และสมณมนตรีว่าการสมณะกระทรวงเพื่อมุขนายก (Dicastery for Bishops) ซึ่งเป็นบทบาทสำคัญที่ทำให้พระองค์ทรงโดดเด่นขึ้นในฐานะผู้มีสิทธิ์ได้รับเลือกเป็นพระสันตะปาปา (*ปาปาบีเล*)

สมเด็จพระสันตะปาปาเลโอที่ 14 เป็นพลเมืองอเมริกันโดยกำเนิด และภายหลังเป็นพลเมืองของเปรูผ่านการแปลงสัญชาติ จึงนับว่าพระองค์เป็นพระสันตะปาปาพระองค์ที่สองที่มาจากทวีปอเมริกา และพระองค์แรกที่มาจากทวีปอเมริกาเหนือ นอกจากนี้ยังเป็นสมเด็จพระสันตะปาปาพระองค์แรกจากคณะนักบุญออกัสติน และพระองค์ที่ 7 จากคณะที่สืบทอดกฎของนักบุญออกัสติน พระองค์เลือกพระนามเลโอ เนื่องจากได้รับแรงบันดาลใจจากสมเด็จพระสันตะปาปาเลโอที่ 13 ซึ่งเป็นผู้ริเริ่มแนวคิด*คำสอนทางสังคมแบบคาทอลิก* (Catholic social teaching) ซึ่งเป็นแนวคำสอนที่เน้นย้ำถึงศักดิ์ศรีความเป็นมนุษย์และการสร้างสรรค์ประโยชน์ส่วนรวมต่อสังคม

## การดำรงตำแหน่งพระสันตะปาปา

พระคาร์ดินัล รอเบิร์ต พรีโวสต์ ได้รับเลือกเป็นพระสันตะปาปาเมื่อวันที่ 8 พฤษภาคม ค.ศ. 2025 ในการประชุมเลือกสันตะปาปา ค.ศ. 2025 จึงทำให้พระองค์เป็นพระสันตะปาปาจากสหรัฐอเมริกาและเปรูพระองค์แรก วันถัดมา (9 พฤษภาคม) พระองค์ทรงประกอบพิธีมหาสนิทศักดิ์สิทธิ์ครั้งแรกในฐานะพระสันตะปาปาที่โบสถ์น้อยซิสทีนต่อหน้าคณะพระคาร์ดินัลที่มาประชุมกัน ระหว่างพิธี พระองค์มีพระราชดำรัสต่อต้านความขาดศรัทธาในโลก และพูดถึงศาสนจักรที่จะทำหน้าที่เป็น "ประภาคารที่ส่องสว่างในคืนอันมืดมิดของโลก สื่อรายงานว่าพระองค์จะประทับอย่างถาวรที่ห้องอยู่อาศัยของพระสันตะปาปาในพระราชวังอัครสมณทูต แทนที่จะประทับที่อาคารโดมุสแซงเทมาร์เทที่สมเด็จพระสันตะปาปาฟรานซิสเคยประทับ เมื่อวันที่ 14 พฤษภาคม พระองค์ทรงแต่งตั้งนักบวชอาวุโสองค์แรก มิเกล แองเจิล คอนเตรราส ลาจารูนา (Miguel Ángel Contreras Llajaruna) เป็นมุขนายกผู้ช่วยประจำสังฆมณฑลกายาโอในประเทศเปรู

พิธีมหาสนิทศักดิ์สิทธิ์สมณภิเษกสมเด็จพระสันตะปาปาเลโอที่ 14 จัดขึ้นเมื่อวันที่ 18 พฤษภาคม ที่จัตุรัสนักบุญเปโตร เป็นการเริ่มต้นการปฏิบัติศาสนกิจตามแนวทางของซีโมนเปโตรของพระองค์อย่างเป็นทางการ

สมเด็จพระสันตะปาปาฯ ทรงนำเสนอพระสมณสาส์น *Magnifica Humanitas* เกี่ยวข้องกับ"การรักษาศักดิ์ศรีความเป็นมนุษย์ในยุคของปัญญาประดิษฐ์" เมื่อวันที่ 25 พฤษภาคม 2026

## พระเกียรติยศ

| ธรรมเนียมพระยศของ **สมเด็จพระสันตะปาปาเลโอที่ 14** |
| --- |
| **ตราประจำพระองค์** |
| การทูล | ฮิสโฮลิเนส |
| การขานรับ | เกล้ากระหม่อม/เพคะ |

## หมายเหตุ

## อ้างอิง